**Hajdúszoboszló Város Önkormányzata Képviselő-testületének**

**9/2020. (IV. 23.) önkormányzati rendelete**

**a társasházak felújításának pénzügyi támogatásáról**

Hajdúszoboszló Város Önkormányzatának Képviselő-testülete feladat- és hatáskörében eljárva, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése és a veszélyhelyzet kihirdetéséről szóló 40/2020. (III. 11.) Korm. rendelet alapján, Hajdúszoboszló Város Önkormányzatának Polgármestere az Alaptörvény 32. cikk (2) bekezdésében meghatározott eredeti jogalkotói jogkörében, az Alaptörvény 32. cikk (1) bekezdés f) pontjában meghatározott feladatkörében eljárva a társasházak energetikai és városképi felújításának pénzügyi támogatásáról a következőket rendeli el:

**I. RÉSZ**

**ÁLTALÁNOS RENDELKEZÉSEK**

**1. A rendelet hatálya**

**1. §**

A rendelet hatálya Hajdúszoboszló közigazgatási területén, az alábbi, városképi szempontból kiemelt közterületi címmel beazonosítható társasházakra terjed ki:

a) Hősök tere 5-6.sz

b) Hősök tere 19.sz.

c) Szilfákalja 7-43 sz.

d) Hőforrás u. 2. sz.

**2. A támogatás célja**

**2. §**

(1) A társasházak felújításának pénzügyi támogatása városképi jelentőségű, külső homlokzatot (falazat, nyílászáró és tetőszerkezet) - kivéve üzleti célú helyiségek felújítása - érintő felújításra vehető igénybe.

(2) Támogatás működési célra nem biztosítható.

(3) Egy társasház a tárgyévben csak egy pályázatot nyújthat be.

**3. A támogatás pénzügyi forrása**

**3. §**

(1) A Képviselő-testület éves költségvetésében keretösszeget különít el a társasházak felújításának pénzügyi támogatására.

(2) A társasházak felújítására nyújtott támogatás vissza nem térítendő támogatás.

(3) Az adott évben a pályázati kiírás jóváhagyására az adott évi költségvetés elfogadását követően kerülhet sor.

(4) A támogatásra elkülönített keretösszeg felosztására a benyújtott pályázatok elbírálása után kerül sor. A rendelkezésre álló keretösszeg bruttó 20 millió forint.

**II. RÉSZ**

**1. Fejezet**

**Társasház-felújítási pályázat**

**4. A pályázat benyújtásának feltételei, támogatható felújítási munkálatok**

**4. §**

(1) Pályázatot nyújthat be a társasház, ha az 1.§ (1) bekezdésében felsorolt közterületen található.

(2) Az a pályázat támogatható, mely Társasház esetében:

a) a tervezett felújítási munkákat a társasház közgyűlése megszavazta, döntött a várható költségek mértékéről, a pénzügyi forrás biztosításáról, a munkát átvevő személyéről, és az ágazati műszaki ellenőr személyéről, aki a tárgyi feladatnak megfelelő szakirányú kamarai jogosultsággal rendelkezik; a közgyűlési jegyzőkönyvet a lakók ilyen tartalmú nyilatkozata nem helyettesítheti;

b) a társasház a tervezett felújítási költség és az adható támogatás különbözetével rendelkezik;

c) a tervezett felújítási munkák szükséges műszaki dokumentációja a pályázat benyújtásának időpontjában a társasház rendelkezésére áll;

d) ha a felújítási munka engedélyköteles, úgy a társasház az engedélyt megkapta;

e) rendelkezik a Hajdúszoboszló Város Önkormányzat Képviselő-testületének a Hajdúszoboszló Város településképének védelméről szóló önkormányzati rendelet hatálya alá tartozó településképi bejelentési eljárás tudomásul vételét tartalmazó igazolással;

f) a társasháznak semmiféle köztartozása, és tartozása nincs az önkormányzat felé.

(3) Amennyiben a támogatott a támogatási szerződést saját hibájából nem az abban foglaltak szerint teljesítette, öt éven belül újabb pályázatot nem nyújthat be.

**5. §**

(1) A pályázat útján elnyert pénzösszeg kizárólag a társasház városképi jelentőségű, külső homlokzatot (falazat, nyílászáró és tetőszerkezet) érintő - kivéve üzleti célú helyiségek felújítása - és e mellett választható módon a (2) és (3) bekezdésben meghatározott felújítási munkálataihoz vehető igénybe.

(2) A támogatás épületek energiahatékonyságáról, valamint energetikai jellemzőinek meghatározásáról és tanúsításáról szóló hatályos szabályozás alapján energetikai koncepcióval vagy épületenergetikai számítással alátámasztott, kimutatható energia-megtakarítást eredményező munkálatokra is igényelhető. A pályázónak pályázatában be kell nyújtania az épület 60 napnál nem régebbi energetikai tanúsítványát.

(3) Társasház teljes körű külső homlokzat felújítása mellett támogatott energetikai felújítási munkák:

a) energetikai korszerűsítés: teljes nyílászáró csere és a homlokzat teljes külső hőszigetelése;

b) energetikai korszerűsítés: fűtéskorszerűsítés (kizárólag központi gépészeti berendezés – kazán csere);

c) megújuló energia alkalmazása (kizárólag központi egység);

d) energetikai korszerűsítés: elektromos hálózat korszerűsítése;

e) energetikai korszerűsítés: első fűtött lakószint alatti, utolsó fűtött lakószint feletti hőszigetelés;

f) szellőztető berendezés részleges vagy csak teljes felújítása, korszerűsítése.

(4) A külső homlokzat teljes felújítása mellett sem támogatott felújítási munkák:

a) az épület fő tartószerkezeti elemeinek (alap, födém, fal, padló) részleges vagy teljes felújítása;

b) lépcsőház szerkezeti felújítása, burkolatcsere, lépcsőházak festése;

c) a társasházi tulajdonban lévő közműhálózat (gáz, víz, szennyvízcsatorna) felújítási munkái.

(5) A (3) bekezdés a) – f) pontok közül egy pályázatban több is vállalható.

**5. A pályázaton elnyerhető támogatás**

**6. §**

(1) Felújítás esetén egy társasháznak legfeljebb a tervezett munka teljes költségének 10%-a adható, a támogatás összege azonban nem lehet több bruttó 5 millió forintnál. A támogatás önerő kiváltására is felhasználható.

(2) A támogatás az 5. § (1) és (2) bekezdésében meghatározott munkák kivitelezési és lebonyolítási közvetlen költségeire használható fel.

**6. A pályázati eljárás**

**7. §**

(1) A pályázat kötelező tartalmi elemeit, a pályázati nyomtatványt, a kötelezően csatolandó dokumentumokat és mellékleteket a pályázati felhívás tartalmazza.

(2) Társasház felújítás esetén a pályázati felhívást a képviselő-testület hagyja jóvá.

(3) A pályázati felhívást jóváhagyását követő 15 napon belül közzé kell tenni a helyben szokásos módon (az önkormányzat hirdetőtábláján, az önkormányzat honlapján, a városi lapban és a városi televízióban).

(4) A pályázat a tárgyévben megjelent pályázati felhívás megjelenésétől számított 30napon belül nyújtható be erre a célra rendszeresített pályázati nyomtatványon. A pályázati nyomtatvány letölthető az önkormányzat honlapjáról. ([www.hajduszoboszlo.eu](http://www.hajduszoboszlo.eu/))

(5) A pályázat benyújtása díjtalan.

(6) A határidőn túl érkező pályázatok elbírálására nem kerül sor, azok érdemi vizsgálat nélkül elutasításra kerülnek.

(7) A formailag nem megfelelő pályázatok egy alkalommal történő kiegészítésére a hiánypótlási értesítés kézhezvételétől számított 15 napon belül van lehetőség. A formailag nem megfelelő adatlap esetén hiánypótlásra nincs lehetőség.

(8) A pályázatok tartalmi és formai értékelését az Önkormányzat Beszerzési Munkacsoportja végzi a városi Főépítész bevonásával.

(9) Amennyiben a pályázati eljárás során az aktuális évben rendelkezésre álló keret nem merül ki, úgy a Képviselő-testület dönthet újabb pályázati eljárás lebonyolításáról.

**8. §**

(1) A pályázatokról a Városfejlesztési és Műszaki, valamint a Pénzügyi és Gazdasági Bizottságok javaslata alapján a Képviselő-testület dönt.

(2) A Képviselő-testület döntéséről a pályázók írásbeli értesítést kapnak a döntést követő 15 napon belül. Az értesítés átvételétől számított 30 napon belül a nyertes pályázónak a támogatási szerződést meg kell kötni. A támogatási szerződést az önkormányzat nevében a Polgármester írja alá.

(3) A támogatási szerződés megkötésére a (2) bekezdésben meghatározott határidő jogvesztő.

(4) A támogatott tájékoztatási kötelezettségének tájékoztató tábla kihelyezésével tesz eleget, melyen az alábbi adatok szerepelnek:

* a támogató szervezet neve
* támogatott társasház/lakásszövetkezet neve, címe
* támogatott képviselőjének neve
* a támogatás konstrukciója
* támogatott munkálatok megnevezése
* önkormányzati támogatás összege
* támogatási szerződés megkötésének időpontja

**7. A kivitelezés**

**9. §**

(1) A támogatással érintett kivitelezési munkálatok – a Képviselő-testület eltérő döntése hiányában – a támogatói döntés után kezdődhetnek meg.

(2) A nyertes pályázónak a felújítási munka megkezdését írásban be kell jelentenie a Hajdúszoboszlói Polgármesteri Hivatalnak a kivitelezés megkezdése előtt legalább 5munkanappal.

**10. §**

(1) A szakmai és pénzügyi elszámolással összefüggő dokumentációk a Hajdúszoboszlói Polgármesteri Hivatalhoz nyújtandók be. A szakmai és pénzügyi dokumentáció értékelését az Önkormányzat Beszerzési Munkacsoportja végzi el, annak elfogadásáról a Polgármester dönt.

(2) A Hajdúszoboszlói Polgármesteri Hivatal ellenőrzésre jogosult szervezete a támogatás felhasználásával kapcsolatos valamennyi iratba (dokumentáció, nyilvántartás, számla, pénztárbizonylat, stb.) betekinthet és a felújítás helyszínén ellenőrzést, szemrevételezést folytathat.

**11. §**

(1) A felújítási munkák befejezésének határideje a támogatási szerződés megkötésétől számított 12 hónapnál hosszabb nem lehet.

(2) A nyertes pályázónak a felújítási munka befejezését írásban be kell jelentenie a Hajdúszoboszlói Polgármesteri Hivatalnak a munka befejezését követő 5 munkanapon belül.

(3) A felújítási munkák befejezését követő legkésőbb 30 napon belül támogatottnak le kell folytatnia a műszaki átadás-átvételi eljárást, a pénzügyi elszámolás és szakmai beszámoló dokumentumait pedig be kell nyújtania az eljárás lezárását követő 10 napon belül a Hajdúszoboszlói Polgármesteri Hivatal részére.

**8. Pénzügyi rendelkezések**

**12. §**

(1) A szakmai beszámoló és a pénzügyi elszámolás benyújtását követő 30 napon belül kerül sor az elszámolások ellenőrzésére, elfogadására.

(2) Csak a pénzügyileg teljesített közvetlen költségeket lehet elszámolni a támogatás terhére. Az elszámolható közvetlen költségeket a pályázati felhívás tartalmazza.

(3) A támogatást – az elszámolások ellenőrzését és elfogadását követően – a Hajdúszoboszlói Polgármesteri Hivatal, Pénzügyi és Gazdasági Iroda utalja át a támogatási szerződésben foglaltak szerint.

**13. §**

(1) Amennyiben a nyertes pályázó az elszámolási és beszámolási kötelezettségét határidőre nem teljesíti, a részére megítélt támogatás nem kerül átutalásra.

(2) A támogatás összegének részben jogszerű (pályázati célnak részben megfelelő) felhasználása esetén a pályázati céltól eltérő módon felhasznált összeg a nyertes pályázó részére nem kerül átutalásra.

(3) Amennyiben a pályázó – neki fel nem róható okból – nem tudja teljesíteni a 8. § (2) bekezdés szerinti támogatási szerződésben vállalt kötelezettségeit – így különösen a támogatási cél megvalósítását –, akkor a támogatási szerződés szerinti befejezési határidő lejárta előtt írásbeli kérelmet nyújthat be a program, valamint a határidő módosítására.

(4) A (3) bekezdés szerinti kérelemről, a program, valamint a határidő módosításáról a Képviselő-testület dönt.

**II. Fejezet**

**Záró rendelkezések**

**14. §**

Jelen rendelet hatálybalépése a kihirdetése napján történik.

***Czeglédi Gyula Dr. Korpos Szabolcs***

***polgármester jegyző***

### **1. sz. melléklet a 9/2020. (IV. 23.) önkormányzati rendelethez**

**A műszaki átadás-átvételi jegyzőkönyv tartalmi elemei**

1. a munka leírása és befejezés ténye
2. a hiánymentes készültség meghatározása
3. ha hiba van póthatáridő megadása
4. kötbér alkalmazására szükség volt-e
5. a kötbér esetleges elengedésre ki a felhatalmazott
6. rész-számlázás esetén ezek szerepeltetése a végszámla érték meghatározásához
7. tételes elszámolásnál a felmérési naplók és a kivitelezői szerződés mellékletében elfogadott egységárak
8. pótmunka esetén a megrendelés, a kivitelezői szerződés módosítás és nyilatkozat az elrendelő költségviseléséről
9. esetleges kárigény bejelentése
10. munkaterület visszavétele
11. az egyéves garanciális bejárás időpontjának megnevezése
12. a felvonulási terület hibamentes / további igény nélküli visszavétele
13. szabványokra való hivatkozás
14. kötelező alkalmassági idő
15. szállítói megfelelőségi nyilatkozatok
16. felelős műszaki vezető nyilatkozata
17. aláírt átadási tervdokumentáció
18. kezelési-karbantartási utasítások átadása
19. KÜI nyilatkozat a hulladékok befogadásáról

Csak a társasház számára releváns dokumentumot kell benyújtani.

### **2. sz. melléklet a 9/2020. (IV. 23.) önkormányzati rendelethez**

**A támogatás pénzügyi és szakmai elszámolásának tartalmi kellékei**

**A pályázó neve:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**címe: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**telefonszáma: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**e-mail címe: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**A támogatott pályázat címe:**

* 1. **Rövid szakmai beszámoló**
  2. **Pénzügyi elszámolás az alábbiak szerint:**

|  |  |  |  |  |  |  |
| --- | --- | --- | --- | --- | --- | --- |
| **sorszám\*** | **számla teljesítésének ideje** | **számla száma** | **számla tartalma szövegesen** | **pályázaton elnyert pénzből felhasznált összeg (Ft)** | **önrész összege (Ft)** | **számla végösszege (Ft)** |
| **1.** |  |  |  |  |  |  |
| **2.** |  |  |  |  |  |  |
| **3.** |  |  |  |  |  |  |
| **4.** |  |  |  |  |  |  |
| **5.** |  |  |  |  |  |  |
| **6.** |  |  |  |  |  |  |
| **7.** |  |  |  |  |  |  |
| **8.** |  |  |  |  |  |  |
| **9.** |  |  |  |  |  |  |
| **10.** |  |  |  |  |  |  |
| **ÖSSZESEN** | | | |  |  |  |

(a sorok bővíthetőek)

\*: A sorszámot a számlákon is fel kell tüntetni!

* 1. **Nyilatkozat:**

Kijelentem, hogy ÁFA levonási joggal /a megfelelő rész aláhúzandó/

**RENDELKEZEM NEM RENDELKEZEM**

* 1. **Az elszámolás hitelesítése:**

Büntetőjogi felelősségem teljes tudatában kijelentem, hogy a támogatás felhasználása a támogatott cél megvalósítása érdekében, a támogatási szerződésben foglaltaknak megfelelően történt, továbbá igazolom, hogy a megküldött bizonylatok valódiak, hitelesek, másolatuk az eredetivel megegyezik, és a pénzügyi-szakmai elszámoláshoz csatolt számlákat más pályázatok elszámolásához nem használtam, és nem használom fel.

Kelt: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A pályázó szervezet képviselőjének aláírása

PH.

### **3. sz. melléklet a 9/2020. (IV. 23.) önkormányzati rendelethez**

**Hajdúszoboszlói Polgármesteri Hivatal**

4200 Hajdúszoboszló

Hősök tere 1.

Tárgy: Bejelentés kivitelezési munkálatok megkezdéséről/befejezéséről (aláhúzandó)

**Tisztelt Címzett!**

Hivatkozva a HSZ/\_\_\_\_-\_\_/2020. számú támogatási szerződés \_\_ pontjában foglalt bejelentési kötelezettségre, tájékoztatjuk Önöket, hogy a Hajdúszoboszló, \_\_\_\_\_\_\_\_\_\_\_\_\_\_\_\_\_(közterület neve) \_\_\_\_\_\_\_(közterület típusa) \_\_\_\_(házszám) \_\_\_\_\_\_\_\_(helyrajzi szám) társasház/lakásszövetkezet felújítási munkálatai 202\_. \_\_.hó \_\_. napján kezdődnek meg/befejeződtek be (aláhúzandó).

# Kérem a bejelentés tudomásul vételét.

Bejelentő adatai

# Bejelentő neve: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

# Bejelentő telefonszáma: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

# Bejelentő e-mail címe: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Budapest, 202\_.(év)\_\_.(hónap) \_\_.(nap)

Üdvözlettel:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

aláírás